Xirivella subvenciona la compra de material per esportistes locals
10 de octubre de 2024

L'Ajuntament de Xirivella ha publicat la convocatòria de subvencions per a la compra de material esportiu dirigida a les persones esportistes de la localitat menors de 16 anys i que estiguen federades. En total es destinarà una partida de 40.000 euros en estes ajudes amb la qual es pretén fomentar l'esport i ajudar a les famílies que aposten per pràctiques saludables.

Per a l'alcaldessa de Xirivella, Paqui Bartual: “la promoció de l'esport local a Xirivella és una de les nostres prioritats. Amb esta primera subvenció d'un pack de tres, fem un pas important per a fer costat als nostres joves esportistes, els qui són el futur del nostre talent esportiu”.

L'aportació serà de fins a 30 euros per esportista, qui ha de constar en el padró municipal i estar en un club federat, siga de Xirivella o d'un altre municipi. Se subvencionen les despeses de material esportiu necessari per a la pràctica esportiva en què la persona sol·licitant estiga federada i les despeses d'equipament com a roba, calçat i altres abillaments necessaris per a la pràctica esportiva.

L'ajuda es pot sol·licitar de l'11 al 31 d'octubre per la seu electrònica de l'Ajuntament o presencialment a la Casa de Cultura. Per a la millor atenció en persona i evitar aglomeracions, s'ha establit un calendari per edats. D'esta manera, de l'11 al 15 d'octubre s'atendrà les sol·licituds d'esportistes que tinguen fins a 6 anys; del 16 al 21 d'octubre, entre 7 i 9 anys; del 22 al 25 d'octubre, de 10 a 13 anys; i del 28 al 31 d'octubre, de 14 a 16 anys.

En la sol·licitud s'haurà d'aportar la factura o tiquet de compra del material, fotocòpia compulsada del DNI del sol·licitant, si el tinguera, i del pare, mare o tutor, i la llicència federativa, a més de la instància específica de la subvenció i de la fitxa de manteniment de tercers del compte bancari en la qual la persona sol·licitant siga titular o cotitular.

Les pròximes dos subvencions del pack “estaran destinades a fer costat a esportistes d'elit i als nostres clubs esportius, assegurant així que tots els nivells de l'esport en la nostra localitat compten amb el suport d'esta institució”, avança Bartual.